钦定古今图书集成/历象汇编/乾象典/第066卷 > 坤舆图说 > 《风赋》晋·湛方生
## 钦定古今图书集成/历象汇编/乾象典/第066卷 > 坤舆图说 > 《风赋》晋·湛方生

有气曰风，出自幽冥，萧然而起，寂尔而停，虽宇宙之
宏远，倏俄顷而屡经，同神功于不疾，等至道于无情，
胡马感而增思，风母殒而复生，起惨冬之潜蛰，达青
春之勾萌，因严霜以厉威，顺和泽以开荣。故君德喻
其靡草，《风人》假以为名。及其猛势将奋，屯云结阴，洪
气郁怫，殷雷发音，勃然鼓作，拂高凌深，天无澄景，岭
无停林，六鹢为之退飞，万窍为之哀吟。亦有飘泠之
气，不疾不徐，飗飗微扇，亹亹清舒，“王乔以之控鹤，《列
子》以之乘虚。若乃春惠始和，重褐初释，遨步兰皋，游
眄平陌，响咏空岭，朗吟竹柏。穆开林以流惠，竦神襟
以清涤，轩濠梁之逸兴，畅方外之宜适。”